[Special considerations in bariatric surgery]. - Altorjay, Áron; Barcsák, Gábor; Fecső, András Botond; Hossain, Intekhab; Jackson, Timothy; Kuhnreich, Eviatar; Okrainec, Allan; Penner, Todd (Orvosi hetilap, Vol. 166, No. 32, pp. 1243-1249, (2025), 2025)
A bariátriai sebészet bizonyítottan az elhízás és az ahhoz társuló metabolikus betegségek kezelésének leghatékonyabb módja. Összefoglaló közleményünkben szeretnénk bemutatni a metabolikus sebészet aktualitásait, néhány speciális vonatkozását az irodalmi adatok, illetve a nagyobb bariátriai központokban uralkodó trendek alapján. Észak-Amerikában, ahogy Európában és hazánkban is, a leggyakoribb bariátriai műtétek a laparoszkópos úton végzett Roux-Y gyomorbypass és a sleeve gastrectomia. Egyre növekvő számban történik egy viszonylag új, malabszorptív típusú műtét, a „single anastomosis duodenal-ileal bypass”. Közleményünkben áttekintjük e beavatkozások hosszú távú eredményeit a súlycsökkenés és a társbetegségekre gyakorolt hatások tekintetében, felhasználva az elmúlt években a témában született releváns tudományos közléseket. Bemutatjuk továbbá a műtéti típusok kiválasztásában szerepet játszó tényezőket, mint például a refluxbetegség, a rekeszsérv, a beteg műtét előtti testtömegindexe és a társbetegségek súlyossága. A közlemény kitér a különböző revíziós lehetőségekre is. Mivel a modern bariátriai sebészetben elengedhetetlen a multidiszciplináris megközelítés, röviden szót ejtünk az endobariátriai beavatkozásokról is. Tekintettel arra, hogy az elhízás Magyarországon is súlyos probléma, illetve hogy hazánkban is jelentős bariátriai sebészeti tevékenység folyik, úgy gondoljuk, hogy közleményünk a magyar orvostársadalom körében is érdeklődésre tarthat számot. Orv Hetil. 2025; 166(32): 1243–1249.